“Гамшгаас хамгаалах сайн дурын

үйл ажиллагааг дүүргийн хэмжээнд зохион байгуулах

гамшиг осол, гал түймрээс урьдчилан сэргийлэх-2024”

арга хэмжээг батлах тухай

Монгол улсын Засаг захиргаа, нутаг дэвсгэрийн нэгж, түүний удирдлагын тухай хуулийн 20 дугаар зүйлийн 20.1.7 дахь заалт, 25 дугаар зүйлийн 25.1, Гамшгаас хамгаалах тухай хуулийн 33 дугаар зүйлийн 33.1.1 дэх заалт, дүүргийн Иргэдийн Төлөөлөгчдийн Хурлын 2020 оны 11 дүгээр тогтоолыг тус тус үндэслэн ТОГТООХ нь:

1. Иргэдийг аюулгүй амьдрах ухаанд сургах, гамшгийн эмзэг байдал эрсдэлийг бууруулах зорилго бүхий “Гамшгаас хамгаалах сайн дурын үйл ажиллагааг дүүргийн хэмжээнд зохион байгуулах гамшиг осол, гал түймрээс урьдчилан сэргийлэх-2024” арга хэмжээг хавсралт ёсоор баталсугай.
2. Арга хэмжээг хэрэгжүүлэх үйл ажиллагааг зохион байгуулж, хэрэгжилтийг хагас, бүтэн жилээр дүүргийн Иргэдийн Төлөөлөгчдийн Хурлын Тэргүүлэгчдэд тайлагнаж ажиллахыг дүүргийн Засаг дарга /Н.Батсүмбэрэл/-д даалгасугай.

ДАРГА Б.МӨНХБАТ

Чингэлтэй дүүргийн Иргэдийн Төлөөлөгчдийн

Хурлын Тэргүүлэгчдийн 2021 оны 05 дугаар

сарын...-ны өдрийн ... дугаар тогтоолын хавсралт

**“ГАМШГААС ХАМГААЛАХ САЙН ДУРЫН ҮЙЛ АЖИЛЛАГААГ ДҮҮРГИЙН ХЭМЖЭЭНД ЗОХИОН БАЙГУУЛАХ ГАМШИГ ОСОЛ, ГАЛ ТҮЙМРЭЭС УРЬДЧИЛАН СЭРГИЙЛЭХ - 2024” АРГА ХЭМЖЭЭ**

**Нэг. Нийтлэг үндэслэл, өнөөгийн байдал:**

1.1 Монгол Улсын Үндсэн хууль, Гамшгаас хамгаалах тухай хуулийн 5 дугаар зүйлийн 5.1.5, 32 дугаар зүйлийн 32.1.2 дахь заалт, Галын аюулгүй байдлын тухай хуулийн 10 дугаар зүйлийн 10.2.4 дэх заалт, Монгол улсын Засаг захиргаа нутаг дэвсгэрийн нэгж, түүний удирдлагын тухай хууль, Монгол улсын Шадар сайдын 2016 оны 34 дүгээр тушаалаар баталсан “Гамшгаас хамгаалах сайн дурын ажиллагааны нийтлэг журам”-ын 5 дугаар зүйлийн 5.6 дахь хэсэг, Чингэлтэй дүүргийн Засаг даргын 2020-2024 оны үйл ажиллагааны хөтөлбөр, дүүргийн Засаг даргын 2021-2024 оны үйл ажиллагааг хэрэгжүүлэх арга хэмжээний төлөвлөгөөг тус тус үндэслэн дүүргийн нутаг дэвсгэрт Гамшгийн эрсдэлийг бууруулах үйл ажиллагаанд иргэд, олон нийтийн сайн дурын оролцоог нэмэгдүүлэх, тэдний үүсгэл санаачилгыг дэмжих, сайн дурын ажилтнуудыг бүртгэлжүүлэх, үйл ажиллагааг нь тогтмолжуулан Сайн дурын хэсэг байгуулж, тэдний тусламжтайгаар дүүргийн нутаг дэвсгэрт гарч буй гал түймрийн тоо хохирлыг бодитойгоор байнга давтан бууруулах, гамшгийн эрсдэл эмзэг байдлын үнэлгээг шинэчлэн боловсруулж, аж ахуйн нэгж, иргэдэд урьдчилан сэргийлэх мэдлэг, чадвар олгох үйл ажиллагааг зохион байгуулах зайлшгүй шаардлага хууль, эрх зүйн хүрээнд мөн өнөөгийн нөхцөл байдлын хүрээнд тулгарч байна.

1.2 Нийслэлийн Чингэлтэй дүүрэгт сүүлийн 3 жилд 751 гаруй аюулт үзэгдэл, техникийн холбогдолтой осол гарч байгаагаас нийт дуудлагын 687 нь обьектийн гал түймэр, 3 дуудлага ой, хээрийн түймэр, 61 нь аюулт үзэгдэл техникийн холбогдолтой осол тохиолдож, аюулт үзэгдлийн улмаас 24 том хүн, 9 хүүхэд буюу 33 хүн жилд дунджаар 11 орчим хүний амь бие эрсдэж 33 орчим хүн хөдөлмөрийн чадвараа түр болон удаан хугацаагаар алдаж, дунджаар 18,3 тэрбум төгрөгийн хохирол учирч, гамшгийн голомтоос 226 орчим хүний амь нас, 42 тэрбум гаруй төгрөгийн эд хөрөнгийг авран хамгаалсан байна.

**Хоёр. Хөтөлбөрийн зорилго:**

2.1 Иргэдийг аюулгүй амьдрах ухаанд сургах, гамшгийн эмзэг байдал, эрсдэлийг бууруулах, гамшгаас хамгаалах үйл ажиллагаанд төрийн байгууллага, мэргэжлийн байгууллагаас гадна хувийн хэвшил, төрийн бус байгууллага, сайн дурын олон нийтийн байгууллага, иргэдийн оролцоог энэ чиглэлийн ажилд нэгтгэх, татан оролцуулах замаар олон нийтийн оролцоонд тулгуурлан аюулгүй, байгаль орчинд ээлтэй, уур амьсгалын өөрчлөлтөөс үүдэлтэй эрсдэлийг даван туулах чадавхтай, иргэдийн оролцоог хангасан жишиг хороодтой дүүрэг болгон хөгжүүлэхэд оршино.

**Гурав. Хөтөлбөрийн хүрээнд хэрэгжүүлэх үндсэн зорилтууд:**

Зорилт 1: Сайн дурын хэсгийн үйл ажиллагааг идэвхжүүлэх, чадавхжуулах, тогтмолжуулах

Зорилт 2: Дүүргийн нутаг дэвсгэр дэх орон сууцны болон гэр хороодын иргэдэд гамшиг осол, гал түймэр, үер усны аюулаас урьдчилан сэргийлэх мэдлэг дадлага олгох, аюул тохиолдсон үед өөртөө болон бусдад туслах чадвар олгох, арга ажиллагаанд сургах.

Зорилт 3: Дүүргийн хэмжээнд гарч буй гал түймэр, болзошгүй эрсдэлээс урьдчилан сэргийлэх хүрээнд сургалт сурталчилгаа, соён гэгээрүүлэх ажлыг дүүргийн Онцгой байдлын хэлтэстэй хамтран чанар хүртээмжийг нэмэгдүүлэн ажиллах.

**Зорилт 1-ийг хэрэгжүүлэх үйл ажиллагааны чиглэл:**

1.1 Гамшгаас хамгаалах сайн дурын хэсэг нь нэгдсэн зохион байгуулалтад орж, техник, багаж хэрэгсэл, материалаар хангагдан гамшгаас хамгаалах сайн дурын ажиллагаанд оролцох орон тооны бүрэлдэхүүнийг бий болгож, дүүргийн Засаг даргын захирамжаар Сайн дурын хэсгийг байгуулж, үүрэг гүйцэтгүүлэх.

1.2 Сайн дурын ажилтныг тусгай сургалтад хамруулан, гамшгаас хамгаалах чиглэлээр мэдлэг,чадвар эзэмшүүлж, сайн дурын аврагч, аврагч-эмнэлгийн зааварлагч, аврагч-холбоочин гэх мэт төрлөөр бэлдэх.

**Зорилт 2-ыг хэрэгжүүлэх үйл ажиллагааны чиглэл:**

2.1 Дүүргийн хороодод эрсдэлийн зураглалыг иргэдийн оролцоотой гаргах.

2.2 Эрсдэлийг бууруулах үйл ажиллагааг үе шаттайгаар зохион байгуулах.

2.3 Иргэдийг гамшигт үзэгдэл тохиолдоход өөртөө болон бусдад туслах чадвар олгох, арга ажиллагаанд сургах, хандлагыг өөрчлөх.

**Зорилт 3-ыг хэрэгжүүлэх үйл ажиллагааны чиглэл:**

3.1 Гамшгаас урьдчилан сэргийлэх сургалт сурталчилгааг дүүргийн Онцгой байдлын хэлтэстэй хамтран иргэн, аж ахуйн нэгж байгууллагад чиглэн тогтмол зохион явуулах.

3.2 Улаан загалмайн хороо, Дэлхийн Зөн болон бусад төрийн болон төрийн бус байгууллагатай хамтран айл өрх, иргэдэд чиглэсэн сургалт, дадлагыг зохион байгуулна

3.3 Обьектийг гал түймэр, үер усны аюулас урьдчилан сэргийлж, галын аюул, үер усны аюулд өртөж болзошгүй айл өрхүүдийн судалгааг гаргаж, тэдгээр өрхүүдийн аюулгүй байдлыг хангуулахад чиглэн бодит ажлыг хэрэгжүүлэх.

3.4 Орон сууцны хороодын хогийн сувгийн гал түймрээс урьдчилан сэргийлж, тухайн шатны СӨХ-тэй хамтран орон сууцны хогийн сувгуудад гал унтраах тоног төхөөрөмж суурилуулах.

**Дөрөв. Хөтөлбөрийн хүлээгдэж буй үр дүн:**

4.1 Чингэлтэй дүүргийн нутаг дэвсгэрт гамшгаас хамгаалах сайн дурын хэсэг байгуулагдан үйл ажиллагаа нь тогтмолжсон байна.

4.2 Гамшгаас хамгаалах сайн дурын ажиллагаанд оролцох сайн дурын ажилтнуудыг бүртгэлжүүлэн чадавхжуулж, хороо тус бүрт томилгоожуулсан байна.

4.3. Иргэдийн гамшгаас урьдчилан сэргийлэх мэдлэг дадлага сайжирч, хандлага өөрчлөгдөнө.

4.4. Эрсдэл бүхий нутаг дэвсгэрт амьдарч буй айл өрхийн аюулгүй байдлыг хангах чиглэлээр холбогдох мэргэжлийн байгууллагын уялдаа холбоог иргэдийн оролцоотойгоор хангуулна.

4.5. Гамшиг осол, гал түймрийн тоо, хохирол буурсан байна.

**Тав. Хөтөлбөрийг хэрэгжүүлэх хугацаа, санхүүжилт:**

5.1 Хөтөлбөрийг 2021-2024 онд хэрэгжүүлнэ.

5.2 Хөтөлбөрийг хэрэгжүүлэхэд шаардагдах санхүүжилтийг дараах эх үүсвэрээс бүрдүүлнэ.

5.2.1 Улсын болон Орон нутгийн төсөв

5.2.2 Олон улсын байгууллага, хандивлагчдаас өгч буй тусламж, дэмжлэг, хандив

5.2.3 Төр, олон нийт, аж ахуйн нэгж, байгууллага, иргэдийн хандив, тусламж

5.2.4 Бусад эх үүсвэр

5.3. Хөтөлбөрийг хэрэгжүүлэх, эрчимжүүлэх, дүгнэх ажлыг дүүргийн Засаг даргын Тамгын газрын Төрийн захиргаа, удирдлагын хэлтэс, дүүргийн Онцгой байдлын хэлтэс хариуцан удирдлага зохион байгуулалтаар ханган хяналт тавьж ажиллана.

5.4 Хөтөлбөрийн хэрэгжилтэд хяналт-шинжилгээ үнэлгээ хийх ажлыг дүүргийн Засаг даргын Тамгын газар, холбогдох байгууллага нэгжтэй хамтран гүйцэтгэнэ.

**Зургаа. Хөтөлбөрийн удирдлага, зохион байгуулалт:**

6.1 Хөтөлбөрийн хэрэгжилтийг хангах ажлыг Засаг даргын Тамгын газрын Төрийн захиргаа удирдлагын хэлтэс, дүүргийн Онцгой байдлын хэлтэс хариуцан зохион байгуулж, Монгол Улсын Засгийн газрын бодлого, хууль эрх зүйн хүрээнд үйл ажиллагааг уялдуулан зохицуулах, хэрэгжилтийн үйл явц, үр дүнг холбогдох байгууллага, албан тушаалтанд тайлагнах үүрэг хүлээнэ.

6.2 Үндсэн хэрэгжүүлэгч: Чингэлтэй дүүргийн Засаг даргын Тамгын газар, дүүргийн Засаг даргын Захирамжаар байгуулсан сайн дурын хэсгийн ахлагч, сайн дурын ажилтнууд.

**Долоо. Хөтөлбөрийн хяналт, үнэлгээ:**

7.1 Гамшгаас хамгаалах сайн дурын хэсэг нь гамшгаас хамгаалах чиглэлээр явуулж байгаа үйл ажиллагаагаа Гамшгаас хамгаалах тухай хуулийн 36 дугаар зүйлийн 3 дахь хэсгийн хүрээнд дүүргийн Засаг даргад, хөтөлбөрийн хүрээнд дүүргийн Онцгой байдлын хэлтэст тайлагнана.

7.2 Хөтөлбөрийн хэрэгжилтийн явцыг дүүргийн Иргэдийн Төлөөлөгчдийн Хуралд бүтэн жилээр тайлагнаж холбогдох дүгнэлтийг гаргуулна.

**Найм. Хөтөлбөрийн шалгуур үзүүлэлт:**

|  |  |  |  |
| --- | --- | --- | --- |
| № | Шалгуур үзүүлэлт | Өнөөгийн түвшин  2021 он | Зорилтот түвшин |
| **Нэгдүгээр зорилтын хүрээнд:**  Чингэлтэй дүүргийн нутаг дэвсгэрт гамшгаас хамгаалах сайн дурын хэсэг байгуулж, сайн дурын ажиллагаанд оролцох бүртгэлтэй сайн дурынхныг чадваржуулах, үйл ажиллагааг нь тогтмолжуулах. | | | |
| 1 | Гамшгаас хамгаалах сайн дурын хэсэг байгуулах | Гамшгаас хамгаалах тухай хуулийн 32 дугаар зүйлийн 32.1.2 дахь заалтын хүрээнд дүүргийн Засаг даргын захирамжаар сайн дурын хэсгийг байгуулах.  /0%/ | Чингэлтэй дүүргийн нутаг дэвсгэрт гамшгаас хамгаалах сайн дурын хэсэг 1 байгуулагдан үйл ажиллагаа нь тогтмолжсон байна.  /70%/ |
| 2 | Сайн дурын ажилтныг тусгай сургалтад хамруулан гамшгаас хамгаалах чиглэлээр мэдлэг, чадвар эзэмшүүлж, сайн дурын аврагч, аврагч эмнэлгийн зааварлагч, аврагч-холбоочин гэх мэт төрлөөр бэлтгэх. | Дүүргийн Засаг даргын захирамжаар байгуулагдах сайн дурын хэсгээс тогтмол зохион байгуулж хэвшүүлэх.  /%/ | сайн дурын аврагч, аврагч эмнэлгийн зааварлагч, аврагч-холбоочин гэх мэт төрлөөр бэлтгэгдсэн сайн дурын ажилтнуудын нөөц бэхэжсэн байна.  /70%/ |
| **Хоёрдугаар зорилтын хүрээнд:**  Төвийн орон сууцны хороо, гэр хорооллын хороодын гамшгаас хамгаалах үйл ажиллагааг жишиг болохуйц хэрэгжүүлэх. | | | |
| 1 | Дүүргийн хороодод эрсдэлийн зураглал гаргаж тодорхойлох. | Хороодын сайн дурын ажилтнуудын оролцоотойгоор эрсдэлийн зураглал шинээр гаргах | Учрах эрсдэлийн үе шат, давтамж буурсан байна. |
| 2 | Эрсдэлийг бууруулах үйл ажиллагааг үе шаттайгаар зохион байгуулах. | * Эрсдэлтэй айл өрхийн судалгааг гаргах * Эрсдэлийн үнэлгээ хийх * Хууль таниулж сурталчлах танин мэдэхүйн, ахуйн хүрээнд гал түймэр үүсгэдэг нөхцөл байдлын талаар тайлбарлан таниулах * /%/ | Эрсдэл бүхий нутаг дэвсгэрт амьдарч буй айл өрхийн аюулгүй байдлыг хангах чиглэлээр холбогдох мэргэжлийн байгууллагын уялдаа холбоог иргэдийн оролцоотойгоор хангуулна.  /70%/ |
| 3 | Иргэдийг гамшигт үзэгдэл тохиолдоход өөртөө болон бусдад туслах чадвар олгох, арга ажиллагаанд сургах, хандлагыг өөрчлөх. | Нэгдсэн өдөрлөг, дадлага сургууль, нөлөөллийн ажлуудыг сард 1 удаа зохион байгуулна.  /20%/ | Иргэдийн амьдрах аюулгүй нөхцөл хангагдаж, иргэд ахуйн хүрээний гамшигт үзэгдэл тохиолдоход өөрийгөө болон бусдыг авран хамгаалах ойлголттой болж, хандлага өөрчлөгдсөн байна.  /70%/ |
| **Гуравдугаар зорилтын хүрээнд:**  Дүүргийн хэмжээнд гарч буй гал түймэр, болзошгүй эрсдэлээс урьдчилан сэргийлэх хүрээнд сургалт сурталчилгаа, соён гэгээрүүлэх ажлыг дүүргийн Онцгой байдлын хэлтэстэй хамтран чанар хүртээмжийг нэмэгдүүлэн ажиллах | | | |
| 1 | Гамшгаас урьдчилан сэргийлэх сургалт сурталчилгааг дүүргийн Онцгой байдлын хэлтэстэй хамтран иргэн, аж ахуйн нэгж байгууллагад чиглэн тогтмол зохион явуулах | Монгол Улсын Үндсэн хууль,  Гамшгаас хамгаалах тухай хууль,  Галын аюулгүй байдлын тухай хууль, Ойн тухай хуулийг сурталчлан таниулах  /төрөл бүрийн хэлбэрээр/  /10%/ | Иргэдийн энэ чиглэлийн хууль, эрх зүйн мэдлэг дээшилнэ.  /50%/ |
| 2 | Улаан загалмайн хороо, Дэлхийн Зөн ОУБ болон бусад төрийн болон төрийн бус байгууллагатай хамтран айл өрх, иргэдэд чиглэсэн сургалт, дадлагыг зохион байгуулна | Гамшгаас урьдчилан сэргийлэх ажилд олон нийтийн байгууллагыг татан оролцуулах  /20%/ | Иргэд олон нийтийн байгууллага хоорондын хамтын ажиллагаа сайжирна.  /70%/ |
| 3 | Обьектийг гал түймэр, үер усны аюулаас урьдчилан сэргийлж, галын аюул, үер усны аюулд өртөж болзошгүй айл өрхүүдийн судалгааг гаргаж, тэдгээр өрхүүдийн аюулгүй байдлыг хангуулахад чиглэн бодит ажлыг хэрэгжүүлэх | * Эрсдэлтэй айл өрхийн судалгааг гаргах * Эрсдэлийн үнэлгээ хийх * Цахилгааны утсыг солих ажлыг холбогдох байгууллагатай хамтран хэрэгжүүлэх * Танин мэдэхүйн, ахуйн хүрээнд гал түймэр үүсгэдэг нөхцөл байдлын талаар тайлбарлан таниулах   /20%/ | Учрах эрсдэлийн үе шат давтамж буурсан байна.  /60%/ |
| 4 | Орон сууцны хороодын хогийн сувгийн гал түймрээс урьдчилан сэргийлж, тухайн шатны СӨХ-той хамтран орон сууцны хогийн сувгуудад гал унтраах тоног төхөөрөмж суурилуулах. | Орон сууцны хороодын хогийн сувагт гал унтраах тоног төхөөрөмж байхгүй, иргэд, оршин суугчдын аюулгүй байдал хангагдаагүй  /0%/ | Орон сууцны хогийн сувагт гал унтраах тоног төхөөрөмж суурилагдсан байна.  /60%/ |